Keppa fyrir hönd Vesturlands og Vestfjarða á nótunni Síðastliðinn laugardag fóru svæðistónleikar Vesturlands og Vestfjarða fyrir Nótuna 2013 fram á Ísafirði . Alls voru flutt 18 atriði frá tónlistarskólum á svæðinu , en frá Vesturlandi voru flutt tíu atriði frá tónlistarskólunum í Stykkishólmi , Akranesi og Borgarfirði . Keppt var um réttinn til að taka þátt í aðalkeppni Nótunnar sem fram fer í Eldborg í Hörpu 14. apríl næstkomandi . Þrjú atriði voru valin til áframhaldandi þátttöku og í fyrsta sæti varð Hrefna Rós Lárusdóttir frá Tónlistarskóla Stykkishólms sem spilaði lagið Bleiki pardusinn á básúnu og Berglind Gunnarsdóttir spilaði undir á píanó . Hljómsveit píanónema í Tónlistarskóla Ísafjarðar varð í öðru sæti og Skólakór Tónlistarskóla Ísafjarðar í því þriðja . Alls var níu atriðum veitt sérstök viðurkenning fyrir framúrskarandi tónlistarflutning . Þar af fékk Árni Hrafn Hafsteinsson frá Tónlistarskóla Borgarfjarðar viðurkenningu og einnig hljómsveitin Ísleifur frá Tónlistarskóla Borgarfjarðar , Toskabandið frá Tónlistarskólanum á Akranesi , Hrefna Rós Lárusdóttir frá Tónlistarskóla Stykkishólms og Gítartríó frá Tónlistarskóla Stykkishólms .